ประกาศเจ้าพนักงานจราจรทางบกจังหวัดกาญจนบุรี เรื่อง กำหนดอัตราความเร็วของรถในทาง ในเขตเทศบาลเมืองกาญจนบุรี อำเภอเมืองกาญจนบุรี จังหวัดกาญจนบุรี
ประกาศเจ้าพนักงานจราจรทางบกจังหวัดกาญจนบุรี
เรื่อง
กำหนดอัตราความเร็วของรถในทาง ในเขตเทศบาลเมืองกาญจนบุรี
อำเภอเมืองกาญจนบุรี
จังหวัดกาญจนบุรี
 

ด้วยคณะอนุกรรมการจัดระบบการจราจรทางบกจังหวัดกาญจนบุรี
ได้ประชุมเมื่อวันที่ ๒๒ มีนาคม ๒๕๖๑ มีมติคัดเลือกถนนที่มีความเสี่ยงต่อการเกิดอุบัติเหตุในเขตเทศบาลเมืองกาญจนบุรี
เพื่อกำหนดความเร็วที่เหมาะสมกับพื้นที่ชุมชน และให้ติดตั้งป้ายจำกัดความเร็ว
ที่ได้ผ่านความเห็นชอบจากคณะอนุกรรมการจัดระบบการจราจรทางบกจังหวัดกาญจนบุรี
ให้เป็นถนนต้นแบบนำร่องของจังหวัดกาญจนบุรีในการควบคุมความเร็วของรถแต่ละประเภทไม่เกินอัตราความเร็วตามที่คณะอนุกรรมการจัดระบบการจราจรทางบกจังหวัดกาญจนบุรี
กำหนดจำนวน ๑ เส้นทาง ดังนี้
๑. ถนนหน้าโรงเรียนวิสุทธรังษี ตำบลท่าม่วง อำเภอท่าม่วง
จังหวัดกาญจนบุรี (ฝั่งขาเข้าและขาออกเมืองกาญจนบุรี) ถึงหน้ากองบังคับการตำรวจภูธรจังหวัดกาญจนบุรี
ตำบลท่ามะขาม อำเภอเมือง (ฝั่งขาเข้าและขาออกเมืองกาญจนบุรี)
ระยะทางโดยประมาณฝั่งละ ๖.๒ กิโลเมตร

ฉะนั้น
เพื่อความปลอดภัยของผู้ใช้รถใช้ถนนและลดความเสี่ยงต่อการเกิดอุบัติเหตุทางถนน อาศัยอำนาจตามความในมาตรา
๑๓๙ (๖) แห่งพระราชบัญญัติจราจรทางบก พ.ศ. ๒๕๒๒ และคำสั่งกระทรวงมหาดไทยที่
๕๒๙/๒๕๕๕ ลงวันที่ ๗ กันยายน ๒๕๕๕ เรื่อง
แต่งตั้งเจ้าพนักงานจราจรตามพระราชบัญญัติจราจรทางบก พ.ศ. ๒๕๒๒
จึงออกประกาศเจ้าพนักงานจราจรจังหวัดกาญจนบุรีดังนี้

ข้อ
๑ กำหนดอัตราความเร็วของรถแต่ละประเภทในทาง
ตามพระราชบัญญัติจราจรทางบก พ.ศ. ๒๕๒๒ ตามเส้นทางดังกล่าวข้างต้น ดังต่อไปนี้
(๑)
รถบรรทุกที่มีน้ำหนักรถ รวมทั้งน้ำหนักบรรทุกเกิน ๑,๒๐๐ กิโลกรัม
หรือรถบรรทุกโดยสาร ให้ใช้ความเร็วไม่เกิน ๕๐ กิโลเมตรต่อชั่วโมง
(๒)
รถยนต์อื่น นอกจากรถที่ระบุใน (๑) ขณะที่ลากจูงรถพ่วง รถยนต์บรรทุกที่มีน้ำหนักรถ รวมทั้งน้ำหนักบรรทุกเกิน
๑,๒๐๐ กิโลกรัม หรือรถยนต์สามล้อ ให้ใช้ความเร็วไม่เกิน ๔๕
กิโลเมตรต่อชั่วโมง
(๓)
รถยนต์อื่น นอกจากรถที่ระบุใน (๑) และ (๒) หรือรถจักรยานยนต์ ให้ใช้ความเร็วไม่เกิน
๖๕ กิโลเมตรต่อชั่วโมง

ข้อ
๒[๑] ประกาศฉบับนี้ให้ใช้บังคับ ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ข้อบังคับ ประกาศ ระเบียบใด
ที่ขัดหรือแย้งกับประกาศฉบับนี้ ให้ยกเลิกการบังคับใช้เป็นการชั่วคราว
โดยให้ใช้ประกาศฉบับนี้แทน


ประกาศ
ณ วันที่ ๑๐ พฤษภาคม พ.ศ. ๒๕๖๑
พลตำรวจตรี
กฤษณะ ศิริปิยะวัฒน์
รองผู้บัญชาการตำรวจภูธรภาค
๗
รักษาราชการแทน
ผู้บังคับการตำรวจภูธรจังหวัดกาญจนบุรี
เจ้าพนักงานจราจรทางบกจังหวัดกาญจนบุรี







พิมพ์มาดา/จัดทำ
๒๐
สิงหาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๔๔ ง/หน้า ๒๒/๒๑ มิถุนายน ๒๕๖๑